স্বীকার করতে দ্বিধা নেই, মুনিরের এই পোস্টটা পড়ার আগ পর্যন্ত বিষয়টা নিয়ে কখনো ভাবা হয়নি, প্রশ্ন করা তো আরও অনেক দূরের ব্যাপার। ফিরে আসা যাক আগের কথায়। দেশ আবিষ্কার নিয়েই তো এতো বিতর্ক! সেই সময়কার বড়ো বড়ো সাম্রাজ্যের কর্ণধাররা যখন দিকে দিকে জাহাজ বহর পাঠাতেন নতুন দেশ-মহাদেশ আবিষ্কারের জন্য, তারা এতো অর্থ আর পরিশ্রম ব্যয় করতেন কি জন্য তা তো আমাদের জানা আছে এখন। আর ভাগ্যক্রমে কোন নতুন মহাদেশ বা দ্বীপ আবিষ্কার করে ফেললে সেখানকার অধিবাসীদের “মানুষ” হিসেবে স্বীকার করে নিতে গেলে কিছু সমস্যারও তো সৃষ্টি হয়। কারণ, আমেরিকা‌-অস্ট্রেলিয়া‌-আফ্রিকা-লাতিন আমেরিকার মূল অধিবাসীদের “মানুষ” এর মর্যাদা দিতে গেলে সে সব জবর দখল করার নৈতিক ভিত্তিটা একটু দুর্বল হয়ে যায় বৈকি! এসব ভূমির আদি অধিবাসীদেরকে “মানুষ” হিসেবে শিখিয়ে পড়িয়ে নেবেন (অনেকটা সার্কাসের বাঁদরের মতো) – তবেই না “সভ্য দুনিয়ার” দায়িত্বপালন। সে বিচারে এত দিন আমরাও কিন্তু খুব ভুল কিছু পড়িনি। মানুষের জীন, রক্ত, চোখ, মানুষের মতো হাত পা ত্বক থাকলেই কি কেউ আর মানুষ হয়? মানুষ হতে হলে প্রয়োজন আগে যারা ‘মানুষ’ হয়ে গেছেন, তাঁদের সদয় স্বীকৃতি।